CELEX: 32020D0452
Language: et
Date: 2020-03-26 00:00:00
Title: Komisjoni rakendusotsus (EL) 2020/452, 26. märts 2020, millega muudetakse rakendusotsust (EL) 2019/570 seoses vahenditega, mis on loodud vähese tõenäosuse, kuid suure mõjuga ohtudele reageerimiseks (teatavaks tehtud numbri C (2020) 2011 all) (EMPs kohaldatav tekst)

27.3.2020   
               
               
                  ET
               
               
                  Euroopa Liidu Teataja
               
               
                  LI 94/1
               
            
         KOMISJONI RAKENDUSOTSUS (EL) 2020/452,
         26. märts 2020,
         millega muudetakse rakendusotsust (EL) 2019/570 seoses vahenditega, mis on loodud vähese tõenäosuse, kuid suure mõjuga ohtudele reageerimiseks
         
            
               (teatavaks tehtud numbri C (2020) 2011 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta otsust nr 1313/2013/EL liidu elanikkonnakaitse mehhanismi kohta, (1) eriti selle artikli 32 lõike 1 punkti ha,
         ning arvestades järgmist:
         
                     (1)
                  
                  
                     Otsuses nr 1313/2013/EL on sätestatud rescEU õiguslik raamistik. rescEU on liidu tasandi vahendite reserv ja selle eesmärk on pakkuda abi äärmuslikes olukordades, kus üldine olemasolev suutlikkus riigi tasandil ja liikmesriikide poolt Euroopa elanikkonnakaitse ühisressursile eraldatud vahendid ei suuda tagada tõhusat reageerimist loodusõnnetuste ja inimtegevusest tingitud õnnetuste korral.
                  
               
                     (2)
                  
                  
                     Komisjoni rakendusotsusega (EL) 2019/570 (2) nähakse ette rescEU vahendite koosseis ja neile esitatavad kvaliteedinõuded. rescEU reserv koosneb senini metsatulekahjude õhust kustutamise vahenditest, õhu kaudu meditsiinilise evakueerimise vahenditest, erakorralise meditsiini rühma vahenditest ja meditsiinivahendite varu loomise vahenditest.
                  
               
                     (3)
                  
                  
                     Otsuse nr 1313/2013/EL artikli 21 lõikes 4 on sätestatud võimalus luua vahendid vähese tõenäosusega, kuid suure mõjuga ohtudele reageerimiseks. Nende vahendite loomiseks tuleks käesolevas otsuses määratleda vähese tõenäosuse, kuid suure mõjuga ohtude kategooriad, võttes arvesse selliste ohtude võimalikke stsenaariume.
                  
               
                     (4)
                  
                  
                     Liit peaks täielikult rahastama rescEU vahendeid, mis on loodud vähese tõenäosuse, kuid suure mõjuga ohtudele reageerimiseks, kuna need vahendid on väga erilise iseloomuga, nendega kaasnevad kõrged kulud ja neist on liidu tasandil puudus. Vastavalt otsuse nr 1313/2013/EL artikli 21 lõikele 4 ja artikli 23 lõikele 4b peaks selliste vahendite puhul liidu finantsabi katma kõik kulud, mis on vajalikud kättesaadavuse ja kasutatavuse tagamiseks, ning kõik liidu mehhanismi raames tekkivad tegevuskulud.
                  
               
                     (5)
                  
                  
                     rescEU vahendite määratlemisel rakendusaktide kaudu peaks komisjon hindama, kas asjaomast vahendit saab kasutada vähese tõenäosuse, kuid suure mõjuga ohtudele reageerimiseks.
                  
               
                     (6)
                  
                  
                     Vähese tõenäosuse, kuid suure mõjuga ohtudele reageerimiseks loodud vahendite tuvastamisprotsessi aluseks võetakse nende strateegiline tähtsus ning protsess viiakse läbi läbipaistvalt ja tihedas koostöös liikmesriikidega.
                  
               
                     (7)
                  
                  
                     Reageerimaks vähese tõenäosusega, kuid suure mõjuga ohtudele (kuid mitte ainult), nagu laiaulatuslik bioloogiline rünnak või epideemia, millega kaasneb rohkearvuliselt suure nakkusohuga haigusi põdevaid patsiente, tuleks kasutada suure nakkusohuga haigusi põdevate patsientide meditsiinilise evakueerimise („Medevac HID“), katastroofiohvrite õhu kaudu meditsiinilise evakueerimise ja erakorralise meditsiini rühma (3. tüüp, EMT-3) vahendeid. Meditsiinivahendite varu loomise vahendeid tuleks kasutada ka sellistele pikaajalistele tõsistele piiriülestele terviseohtudele reageerimiseks, mis oma ulatuse ja keerukuse tõttu võivad takistada sotsiaal-, keskkonna-, majandus- ja tervishoiuteenuste osutamist.
                  
               
                     (8)
                  
                  
                     Arvestades vajadust luua COVID-19 hädaolukorda silmas pidades kiiresti Euroopa ühine reserv, mida saaks kasutada liikmesriikide abistamiseks kriisiga toimetulekul, peaks rescEU meditsiinivahendite varu loomise vahendite suhtes kohaldama tagasiulatuvat mõju alates kuupäevast, mil need komisjoni rakendusotsusega (EL) 2020/414 (3) nimetatakse rescEU vahenditeks.
                  
               
                     (9)
                  
                  
                     Seepärast tuleks rakendusotsust (EL) 2019/570 muuta.
                  
               
                     (10)
                  
                  
                     Käesoleva otsusega ette nähtud meetmed on kooskõlas otsuse nr 1313/2013/EL artikli 33 lõikes 1 osutatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusmäärust (EL) 2019/570 muudetakse järgmiselt:
            
                        1)
                     
                     
                        artiklit 1 muudetakse järgmiselt:
                        
                                    a)
                                 
                                 
                                    punkt e asendatakse järgmisega:
                                    
                                                „e)
                                             
                                             
                                                rescEU vahendite hinnangulised kogukulud meditsiinivahendite varu loomise jaoks;“;
                                             
                                          
                              
                                    b)
                                 
                                 
                                    lisatakse punktid f ja g:
                                    
                                                „f)
                                             
                                             
                                                vähese tõenäosuse, kuid suure mõjuga ohtude kategooriad;
                                             
                                          
                                                g)
                                             
                                             
                                                vähese tõenäosuse, kuid suure mõjuga ohtudele reageerimiseks loodud rescEU vahendid.“;
                                             
                                          
                              
                  
                        2)
                     
                     
                        lisatakse järgmised artiklid:
                        
                           „Artikkel 3d
                           Vähese tõenäosuse, kuid suure mõjuga ohtude kategooriad
                           Vähese tõenäosuse, kuid suure mõjuga ohtudele reageerimiseks vajalike rescEU vahendite loomisel võtab komisjon arvesse järgmist:
                           
                                       a)
                                    
                                    
                                       katastroofi ettearvamatus või selle erakordne iseloom;
                                    
                                 
                                       b)
                                    
                                    
                                       katastroofi ulatus, sealhulgas suur ohvrite ja surmajuhtumite arv, massiline sundränne;
                                    
                                 
                                       c)
                                    
                                    
                                       katastroofi pikaajaline kestus;
                                    
                                 
                                       d)
                                    
                                    
                                       katastroofi keerukus;
                                    
                                 
                                       e)
                                    
                                    
                                       võimalik oht tõsiselt häirida riigi valitsuse tööd, sealhulgas sotsiaal-, keskkonna-, majandus- ja tervishoiuteenuste osutamist või nõukogu direktiivi 2008/114/EÜ (*1) artikli 2 punktis a osutatud elutähtsa taristu häired;
                                    
                                 
                                       f)
                                    
                                    
                                       geograafiline ulatus, sealhulgas võimalus, et mõju levib väljapoole piire;
                                    
                                 
                                       g)
                                    
                                    
                                       muud tegurid, nagu nõukogu kriisidele poliitilist reageerimist käsitleva ELi integreeritud korra meetmete täies ulatuses aktiveerimine või Euroopa Liidu toimimise lepingu artiklist 222 tuleneva solidaarsusklausli rakendumine.
                                    
                                 
                        
                           Artikkel 3e
                           Vähese tõenäosuse, kuid suure mõjuga ohtudele reageerimiseks loodud rescEU vahendid
                           
                              1.   Vahendid, mis vastavad sündmustele, mida iseloomustavad vähemalt kaks artiklis 3d täpsustatud kategooriat, luuakse eesmärgiga reageerida vähese tõenäosuse, kuid suure mõjuga ohtudele.
                           
                           
                              2.   Iga artikli 2 lõikes 2 määratletud rescEU vahendi puhul kaalub komisjon, kas seda vahendit on võimalik luua vähese tõenäosuse, kuid suure mõjuga ohtudele reageerimiseks.
                           
                           
                              3.   Artikli 2 lõike 2 punktides c, d, e ja f osutatud rescEU vahendid luuakse eesmärgiga reageerida vähese tõenäosuse, kuid suure mõjuga ohtudele. Liidu finantsabist kaetakse kõik vajalikud kulutused, mis on vajalikud kättesaadavuse ja kasutatavuse tagamiseks kooskõlas otsuse nr 1313/2013/EL artikli 21 lõikega 4.
                           
                           
                              4.   Artikli 2 lõike 2 punktides c, d, e ja f osutatud rescEU vahendite liidu mehhanismi raames kasutamisel kaetakse vastavalt otsuse nr 1313/2013/EL artikli 23 lõikele 4b tegevuskulud 100 %-liselt liidu finantsabist.
                           
                        
                        
                           (*1)  Nõukogu 8. detsembri 2008. aasta direktiiv 2008/114/EÜ Euroopa elutähtsate infrastruktuuride identifitseerimise ja määramise ning nende kaitse parandamise vajaduse hindamise kohta (ELT L 345, 23.12.2008, lk 75).“"
                        
                     
                  
         
            Artikkel 2
            Adressaadid
            Käesolev otsus on adresseeritud liikmesriikidele.
            Seda kohaldatakse alates 19. märtsist 2020.
         
         
            Brüssel, 26. märts 2020
            
               
                  Komisjoni nimel
               
               
                  komisjoni liige
               
               Janez LENARČIČ
            
         
         
            (1)  ELT L 347, 20.12.2013, lk 924.
         
            (2)  Komisjoni 8. aprilli 2019. aasta rakendusotsus (EL) 2019/570, millega kehtestatakse Euroopa Parlamendi ja nõukogu otsuse nr 1313/2013/EL rakenduseeskirjad rescEU vahendite kohta ja muudetakse komisjoni rakendusotsust 2014/762/EL (ELT L 99, 10.4.2019, lk 41).
         
            (3)  Komisjoni 19. märtsi 2020. aasta rakendusotsus (EL) 2020/414, millega muudetakse rakendusotsust (EL) 2019/570 rescEU meditsiinivahendite varu loomise suutlikkuse osas (ELT L 82I, 19.3.2020, lk 1).